Man in hof oor ‘aanranding’ buite Langebaan-kroegEben Etzebeth. ’n Man verskyn na verwagting Vrydag in die landdroshof in Hopefield aan die Weskus in verband met die beweerde aanranding van twee mans buite ’n kroeg in Langebaan in 2019. Die Springbokslot Eben Etzebeth en nog ander mense is destyds daarvan beskuldig dat hulle twee mans buite die kroeg aangerand en na bewering rassistiese aanmerkings toegesnou het. Etzebeth het deurlopend die aantygings teen hom ontken en SA Rugby het intussen ná ’n ondersoek bevind dat Etzebeth hom geensins aan rassisme of aanranding skuldig gemaak het nie. Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, het wel bevestig dat ’n man vandag op twee aanklagte van aanranding met die doel om ernstig te beseer in die hof verskyn. Die man se identiteit kon nie voor die hofverskyning bekend gemaak word nie. André Calitz, Etzebeth se regsverteenwoordiger, het aan Maroela Media bevestig dat Etzebeth tans in Toulon, Frankryk, is. Maroela Media het vroeër berig SA Rugby se ondersoek na die voorval het wel verlede jaar bevind dat daar geen gronde vir ŉ saak teen Etzebeth is nie en dat die Suid-Afrikaanse Rugbyunie (Saru) ŉ gesprek met Etzebeth – asook met ander spelers – moet hê oor die moontlike uitwerking van ander mense se gedrag op hulle. Oudregter Johann van der Westhuizen het die ondersoek na die bewerings gelei.